b'\n_START_ARTICLE_\nThe Cinema Snob\n_START_PARAGRAPH_\nThe Cinema Snob on Brad Jonesin ohjaama, editoima ja k\xc3\xa4sikirjoittama nettikomediasarja. Jones esitt\xc3\xa4\xc3\xa4 my\xc3\xb6s sarjan p\xc3\xa4\xc3\xa4henkil\xc3\xb6\xc3\xa4, Cinema Snobia. Sarjan esitt\xc3\xa4minen alkoi vuonna 2007 YouTube -videopalvelussa, mutta Jones joutui siirt\xc3\xa4m\xc3\xa4\xc3\xa4n sarjan tekij\xc3\xa4noikeussyist\xc3\xa4 sen omalle nettisivulle, TheCinemaSnob.comiin vuonna 2009. Sarja liittyi Channel Awesomeen tammikuussa 2010._NEWLINE_Sarja seuraa Cinema Snobia, joka arvostelee h\xc3\xa4m\xc3\xa4ri\xc3\xa4 eksploitaatioelokuvia ja pornografiaa 1960-luvun lopulta 1990-luvun alulle. Vuodesta 2013 l\xc3\xa4htien Snob on alkanut arvostella my\xc3\xb6s laajemmin levinneit\xc3\xa4 elokuvia, kuten Perjantai 13. p\xc3\xa4iv\xc3\xa4, Halloween, Painajainen Elm Streetill\xc3\xa4 ja \xc3\x84iti kulta._NEWLINE_Brad Jones innostui tekem\xc3\xa4\xc3\xa4n Cinema Snobia katsottuaan Roger Ebertin arvostelun elokuvasta Friday the 13th: The Final Chapter. "Se arvostelu oli minusta hauska", Jones sanoi, "ja se sai minut ajattelemaan, miten outoa on n\xc3\xa4hd\xc3\xa4 elokuvasnobi arvostelemassa kauhu- tai eksploitaatioelokuvia." _NEWLINE_Sarja on saanut suuren kulttimaineen, ja vastaanotto on ollut my\xc3\xb6nteinen. Sarjasta tehtiin vuonna 2012 elokuvasovitus, The Cinema Snob Movie, jonka ohjasi Ryan Mitchelle.'